Ses sterf op Valentynsdag op KZN-paaieArgieffoto. Altesaam ses mense is Sondag in verskeie botsings in KwaZulu-Natal dood. Volgens Zinhle Mngomezulu, woordvoerder van die KwaZulu-Natalse Padverkeersinspektoraat, is een mens in Edendale naby Pietermaritzburg dood, toe ŉ motor omgeslaan en gerol het. ŉ Ander mens is op die R617 naby Mendel dood toe ŉ motor omgeslaan het. Nóg ŉ motor het op die N3 naby Hammarsdale tussen Durban en Pietermaritzburg omgeslaan en die lewe van een mens geëis. In Pietermaritzburg is ŉ man tydens ŉ tref-en-trap-voorval in Kerkstraat doodgery. Die ander twee mense is dood in ŉ trompop-botsing op die R61 naby Glenmore Beach, suid van Margate.